Orangtatua deng basudara tuang hati jantong!
Sander nih bukang, kalu tar baterek antua Acim mangkali dia mati. Tempo-tempo macang dia su seng brekeng dawar lai, padahal antua Acim tuh sadawar deng antua Nani, dia pung Tata. Ini dia mau pi tanila la bakudapa antua Acim ada kas' barsih kuming patatas.
Sander: kuleeeiiiii
Acim su tau Sander yang huele dari dia pung tong jadi laki-laki sondor balas.
Deng napas di ujung idong, Sander huele ulang: kuleeeeiiiiiiii
Antua Acim tado sa, la badiri seka karingat deng pohong bahu. Pas dekat:
Sander: talingang taprop ka toher?
Acim tatawa
Acim: dawar macang se kalu tita jalang spanggal nih sa napas su di ujung idong, beta rekeng se nih tar lama lai
Sander langsung dudu di Acim pung walang langsung sambar cerek deng sungsang aer dari mulu cerek lai.
Acim: tabiat tar manir tuh iko sapa tuang? Antua Nani tuh kalu mau apapa bukang, kasih suara dua tiga kali dolo. Se nih kalakuang parsis bapa sarane ka'apa? Hahaha
Sander: Abang e, itu Eye su tar kalesang dia pung a'ong paskali. Rumpu taki deng daong-daong lesat tumbuh sampe di bibir jalang, mo tar brapa lama beta paha tarabe lesat tuh. Untung bae rutu-rutu di dia baner duriang ada lai, la beta mama par goso akang luka nih
Acim: se bilang Eye nih Eye Pistol o?
Sander: mo te. La skang Eye sapa lai
Acim: la ada Eye kasturi lai tuh? Tar kurang Eye di negri nih lai. Se macang orang sa la su tar kanal manusia tambong nih
Sander: ao, lo a'ong di bawah nih Pistol pung bukang?
Acim: bukang. Itu kasturi pung
Sander: ya tuhang, adaharos kalmaring dolo laeng beta gae jantong pisang di situ pulang beta buang suara par Eye Pistol, laki-laki nganga beta deng la'ang yang patut paskali
Acim: tagal itu se ba'usu di jalang salah. Coba kalu tadi pas di Duriang Bongko tuh se pata kanang, bagini tar tita batu-batu sinar tambong tuh toh
Sander: tuang ampong. Beta skang ilang dalang dusung-dusung nih
Acim: ilang dari muka bumi jua bae po
Sander: yah! Orang tatua macang bagini nih anana tar salamat. Tar sumbayang bae par anana ka sana mo
Acim: hahaha....se mau pi ka mana? Tar sa'orang di negri nih nai ka dusung deng matahari di atas kapala. Kalu ada itu cuma manusia bodoh. Itu cuma se sa
Sander: ao sudah jua. Beta cari karingat sa
Acim: bae jua. Cari karingat ka dusung baru deng jengki e
Sander baru dapa sadar kata dia pake calana jengki pi dusung!
Sander: sudah jua o. Jang cuma par tarkira orang pung salah sasadiki
Acim: iyo, la se lai tuh
Sander: beta tar pung tabiat tarkira orang
Acim: kong tadi apa?
Sander: tadi apa? Yang mana?
Acim: Eye Pistol tar pameri a'ong tuh?
Sander: oh iyo, laki-laki tuh kalu su dudu bor fluit bulu tui la su lupa dunya paske
Acim: parsis se toh? Bapa sarane tuh
Sander: jang kasih tagae salah-salah
Acim: hahaha...se nih sama deng antua Onggo pung pribahasa
Sander: apa?
Acim: ampas di orang kata se rekeng sampe jumlah
Sander: itu kan par dong pung bae toh
Acim: iyo. Mar se seng mau tau akang pung lanjut?
Sander: bagumana?
Acim: beta ulang sa biar sadap. Tabiat tarkira macang se nih bukang, ampas di orang biji mata se rekeng sampe jumlah, mar tar sadar kata di se biji mata ada tatal alam-alam
Sander nganga Acim deng mulu tabuka lebar paskali. Tar brapa lama antua Acim hekar sampe kuli poro padis. Hahahahahah
Acim: tagal itu, mau bilang apapa par sudara tuh, kaca diri dolo
Hahahah....Sander su lupa jalang nai ka dia dusung.